Вашингтон Делгадо
Гражданинът в своя кът

Превод от испански: Александър Муратов, Атанас Далчев, 1968

chitanka.info

Желателно е да се смеем

и да се храним, и да пием,

преди светът да е умрял,

тъй както мрат мухите.

От участта с часовника се браня,

приятелите си прегръщам,

кълна полицията, плача

във някое квартално кино.

Какъвто е животът, го приемам

и нрави ли ми се, пикая.

Разбирам, че това не стига,

но се стремя да съм човек

добър, любезен, доверчив.

Ще вдигна дом, където мога,

ще имам повече дечица, повече богатства

и повече недели

пред понеделниците мои

и нрави ли ми се, на масата ще се оригвам.

Животът е красив, ала печален,

печално е, печално

между мухите да живеем.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.